SKRIFTLIG FORESPØRGSEL E-0980/02

af Stavros Xarchakos (PPE-DE) til Kommissionen

(12. april 2002)

Om: Driften af Europaskolerne

Ifølge klager fra mange forældre, som sender deres børn i de tre Europaskoler, som findes i Bruxelles, er det i den senere tid blevet konstateret, at elever midt i skoleåret er blevet overflyttet fra det ene bygningskompleks til det andet. Disse overflytninger skaber forståeligt nok røre og utilfredshed blandt såvel disse skolers elever som deres forældre, som går på arbejde, idet disse ændringer vender op og ned på deres daglige rutine.

Det er værd at bemærke, at disse ændringer ifølge klagerne fra forældrene berører ca. 200 familier, hvis børn går på Europaskolerne, og de er et resultat af afgørelser, som er blevet truffet på uigennemskuelig vis og uden, at forældrene er blevet konsulteret. Det, at der er fundet asbest på Europaskolen i Uccle, har givet anledning til stor bekymring blandt såvel forældre som elever, idet dette problem også influerer på kvaliteten af den undervisning, der tilbydes på Europaskolerne.

Hvad mener Kommissionen om denne situation? Hvem træffer afgørelse og på grundlag af hvilke kriterier om overflytning af elever tilmed midt i skoleåret fra det ene bygningskompleks til det andet? Hvad er kriterierne for fordeling og indskrivning af eleverne i disse tre komplekser? Er elevernes forældre blevet spurgt i forbindelse med denne overflytning? Hvilke EU-organer og instanser finansierer driften af alle Europaskolerne? Kan Kommissionen bekræfte, at asbestproblemet er blevet løst på skolen i Uccle, og at der ikke er nogen risiko for nogen af de øvrige Europaskoler? Er der med henblik på den kommende udvidelse blevet truffet foranstaltninger til sikring af et højt kvalitetsniveau i undervisningen af det betydeligt større antal elever, som Europaskolerne selvsagt vil skulle tage imod? Vil samtlige officielle sprog (nye og allerede eksisterende) blive respekteret fuldt ud i det nye undervisningsprogram, som vil blive udformet?

Svar afgivet på Kommissionens vegne af Neil Kinnock

(12. juni 2002)

Som svar på spørgsmålene fra det ærede medlem om overflytning af elever og konsultation af forældrene, finansieringen af Europaskolerne samt sprogundervisningen henviser Kommissionen det ærede medlem til det fulde svar på disse spørgsmål, der for nyligt er givet ved svar på skriftlig forespørgsel E-0944/02 fra Ilda Figueiredo(1) og på skriftlige forespørgsler E-0787/02, E-0788/02 og E-0789/02 fra Ursula Schleicher(2).

Fællesskabet finansierer for øjeblikket 59 % af Europaskolernes budget i henhold til en aftale, der er indgået med Det Øverste Råd, og bestemmelserne heri indgår i aftalen om vedtægten for Europaskolerne, som blev undertegnet af samtlige medlemsstater og Fællesskaberne den 17. juni 1994(3). Det Europæiske Patentkontor finansierer Europaskolen i München i henhold til en særlig aftale.

Arbejdet med at fjerne asbest i Europaskolen i Uccle er blevet udført inden for rammerne af det arbejdsprogram, der er forelagt af den ansvarlige myndighed i værtslandet, i dette tilfælde Belgien. Som tidligere vil det resterende arbejde blive udført i skoleferierne af hensyn til de pågældendes sikkerhed.

Der er ingen tegn på, at der er asbest i nogen af de andre Europaskoler og derfor heller ingen sundhedsfare for eleverne.

Det Øverste Råd, som består af 15 repræsentanter for medlemsstaternes regeringer og en repræsentant for Kommissionen, har udarbejdet en særlig struktur til forberedelse af udvidelsen af Unionen. De eksisterende infrastrukturer vil blive udvidet med oprettelsen af to nye skoler (en i Bruxelles og en i Luxembourg) og med nye afdelinger for sprogene i de nye medlemsstater. Endvidere vil der blive igangsat pilotprojekter til forbedring af modtagelsen af nye elever, og man vil bl.a. rationalisere tilrettelæggelsen af undervisningen og forvaltningen af skolerne.

Da man ønsker at sikre undervisning i alle officielle sprog, lægges der allerede nu i Det Øverste Råd stor vægt på modersmålundervisningen. Der er grund til at mene, at den nuværende politik vil blive fortsat og styrket, og at Det Øverste Råd vil bibeholde strategien fra de tidligere udvidelser, når de nye medlemsstater tiltræder.

Endelig ønsker Kommissionen at påpege, at Europaskolernes struktur i henhold til begrundelsen til aftalen af 17. June 1994 fuldt ud anerkender medlemsstaternes ansvar for undervisningens indhold og tilrettelæggelsen af den undervisningsmæssige struktur samt den kulturelle og sproglige mangfoldighed.

(1) Se side 112.

(2) Se side 86.

(3) Aftalen er endnu ikke trådt i kraft, da den stadig ikke er ratificeret af Grækenland.